Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2020/C 89/05)

Tämä ilmoitus julkaistaan komission delegoidun asetuksen (EU) 2019/33 17 artiklan 5 kohdan mukaisesti. (1).

VAKIOMUUTOKSEN HYVÄKSYNNÄN TIEDOKSI ANTAMINEN

”TORO”

Viitenumero: PDO-ES-A0886-AM03

Tiedonannon päivämäärä: 18. joulukuuta 2019

HYVÄKSYTYN MUUTOKSEN KUVAUS JA PERUSTELUT

1. Muutos fyysisiin ja kemiallisiin ominaisuuksiin viinityypin mukaan

Kuvaus ja perustelut

Muutos koskee tuote-eritelmän 2 kohdan a alakohtaa ja yhtenäisen asiakirjan 1.4 kohtaa.

Turvallisemman teknologian saatavuudesta johtuvat viininvalmistuksen uudet suuntaukset sekä uudet kuluttajamieltymykset edellyttävät, että valko- ja roseeviinien pelkistävien sokereiden pitoisuutta muutetaan 4 grammasta/litra 9 grammaan/litra. Myös punaviineissä pitkä viininvalmistuskokemus on osoittanut, että suojatun alkuperänimityksen (SAN) saaneissa Toro-viineissä on pienempi kokonaissokeripitoisuus, joka ei kuitenkaan vaikuta niiden korkeaan laatuun. Siksi ylärajaa on laskettu 6 grammasta/litra 4 grammaan/litra.

Lisäksi viittaus kuiva-aineeseen on poistettu tarpeettomana.

Tätä muutosta, jolla muutetaan yhtenäistä asiakirjaa, pidetään vakiomuutoksena, koska se liittyy fyysisten ja kemiallisten ominaisuuksien muuttamiseen. Se ei aiheuta olennaista muutosta suojeltuun tuotteeseen, vaan tuote säilyttää luonnon ja inhimillisten tekijöiden välisestä vuorovaikutuksesta aiheutuvat ominaisuutensa ja profiilin, joita käsitellään yhteyden kuvauksessa. Tämän vuoksi katsotaan, että tämä muutos ei kuulu mihinkään asetuksen (EU) 2019/33 14 artiklan 1 kohdassa säädetyistä muutostyypeistä.

2. Muutos tuotantoedellytyksiin: uuttamisen tuotos

Kuvaus ja perustelut

Muutos koskee tuote-eritelmän 3 kohdan b.1 alakohtaa ja yhtenäisen asiakirjan 1.5.1 kohtaa.

Viime vuosina viininvalmistamoissa käyttöön otetut uusi teknologia, jäähdytys ja imusuodattimien käyttö rypälemehun luokittelussa ovat mahdollistaneet, että rypäleistä saadaan enemmän mehua ilman paineennousuja, jotka saattavat heikentää laatua. Näin saadaan ihanteellinen tulos, jossa tuotos on suurempi, ja säilytetään kuitenkin eritelmässä edellytetty laatu. Siksi ehdotetaan, että uuttamisen tuotosta nostetaan 70 litrasta 72 litraan kutakin 100:aa kilogrammaa rypäleitä kohden.

Tätä muutosta, jolla muutetaan yhtenäistä asiakirjaa, pidetään vakiomuutoksena, koska se ei aiheuta olennaista muutosta suojeltuun tuotteeseen, vaan tuote säilyttää yhteyden kuvauksessa käsitellyt ominaisuudet ja profiilin, jotka aiheutuvat luonnon ja inhimillisten tekijöiden välisestä vuorovaikutuksesta. Tämän vuoksi katsotaan, että tämä muutos ei kuulu mihinkään asetuksen (EU) 2019/33 14 artiklan 1 kohdassa säädetyistä muutostyypeistä.

3. Verdejo-lajikkeen tuotoksen lisääminen ja enimmäistuotoksen (hehtolitraa/ha) päivitys

Kuvaus ja perustelut

Muutos koskee tuote-eritelmän 5 kohtaa ja yhtenäisen asiakirjan 1.5.2 kohtaa.

Nykyaikaisen viininviljelyn kehityksen ansiosta saadaan suurempia tuottoasteita (kilogrammaa/hehtaari) vahingoittamatta raaka-aineen laatua. Verdejo-lajike on erityistapaus, sillä alkuperänimityksellä suojatun Toro‐viinin tuote-eritelmässä ilmoitettu enimmäistuotos on tähän mennessä ollut paljon pienempi kuin alueella saadut keskimääräiset tuotokset. Tämä on heikentänyt viinintuottajien nettomarginaalia ja sen myötä viinitilojen kannattavuutta. Siksi tuotokseen ehdotetaan lisäystä 6 900 kilogrammasta/hehtaari 9 000 kilogrammaan/hehtaari.

Uuttamisen tuotokseen tehdyn lisäyksen (edellinen muutos) seurauksena päivitetään myös hehtolitroina hehtaaria kohden ilmaistua tuotosta.

Tätä muutosta, jolla muutetaan yhtenäistä asiakirjaa, pidetään vakiomuutoksena, koska se ei aiheuta olennaista muutosta suojeltuun tuotteeseen, vaan tuote säilyttää yhteyden kuvauksessa käsitellyt ominaisuudet ja profiilin, jotka aiheutuvat luonnon ja inhimillisten tekijöiden välisestä vuorovaikutuksesta. Muutos ei siksi kuulu mihinkään asetuksen (EU) 2019/33 14 artiklan 1 kohdassa säädetyistä muutostyypeistä.

4. Lisäys perusteluun, joka koskee tuotteen pakkausta rajatulla alueella

Kuvaus ja perustelut

Muutos koskee tuote-eritelmän 8 kohdan b.2 alakohtaa ja yhtenäisen asiakirjan 1.9 kohtaa.

Tuote-eritelmän 8 kohdan b.2 alakohta on muotoiltu uudelleen, jotta pakkauksen (pullotus) toteuttaminen rajatulla alueella voidaan perustella uuden asetuksen (EU) 2019/33 4 artiklan 2 kohdassa edellytetyllä tavalla.

Tätä pidetään vakiomuutoksena, joka vaikuttaa yhtenäiseen asiakirjaan, koska tämä käytäntö sisältyi jo vaatimuksiin. Muutoksella ei näin ollen oteta käyttöön uusia markkinointirajoituksia. Kyseessä on vain sanamuodon muutos, jolla varmistetaan voimassa olevan lainsäädännön noudattaminen. Tämän vuoksi katsotaan, että tämä muutos ei kuulu mihinkään asetuksen (EU) 2019/33 14 artiklan 1 kohdassa säädetyistä muutostyypeistä.

5. Yhdenmukaistaminen tuote-eritelmässä esitettyjen edellytysten täyttymisen tarkistamista koskevien sääntöjen kanssa

Kuvaus ja perustelut

Muutos koskee tuote-eritelmän 9 kohtaa.

Tuote-eritelmä yhdenmukaistetaan 17. joulukuuta 2013 annetun Euroopan parlamentin ja neuvoston asetuksen (EU) N:o 1306/2013 sekä 17. lokakuuta 2018 annetun komission täytäntöönpanoasetuksen (EU) 2019/34 ja erityisesti sen 19 artiklan kanssa. Kyseisessä artiklassa vahvistetaan, miten toimivaltaisen valvontaviranomaisen tai valvontaelimen on tehtävä vuotuinen tarkastus, jonka tavoitteena on tarkistaa tuote-eritelmässä esitettyjen edellytysten täyttyminen. Muutos on osa välttämätöntä päivitystä, joka on tehtävä eritelmään, jotta varmistetaan, että se noudattaa UNE-EN-ISO 17065 ‐standardissa määriteltyjä kriteerejä.

Tätä pidetään vakiomuutoksena, joka ei vaikuta yhtenäiseen asiakirjaan, koska se ei kuulu mihinkään asetuksen (EU) 2019/33 14 artiklan 1 kohdassa säädetyistä muutostyypeistä.

YHTENÄINEN ASIAKIRJA

1. Tuotteen nimi

”Toro”

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viinin/viinien kuvaus

VIINI – VALKO- JA ROSEEVIINIT

Valkoviinit ovat väriltään oljenkeltaisia. Ne ovat täyteläisiä ja tasapainoisia, ja niissä on hedelmäisiä aromeja. Kun valkoviinejä käytetään tynnyrissä, nämä ominaisuudet sekoittuvat puun savuisiin ja paahteisiin vivahteisiin.

Roseeviinit ovat väriltään mansikan- tai vadelmanpunaisia. Aromeissa on metsämarjojen vivahteita.

Jos viineissä olevien jäännössokerien osuus on vähintään 5 grammaa/litra, niiden kokonaisrikkidioksidipitoisuus saa olla enintään 250 milligrammaa/litra.

Tässä osassa vahvistetut fyysiset ja kemialliset parametrit ovat joka tapauksessa EU:n säädöksissä vahvistettujen rajojen mukaisia.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 11 Vähimmäishappopitoisuus 3,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 18 Kokonaisrikkidioksidipitoisuus enintään (mg/litra) 200

VIINI – PUNAVIINIT

Punaviinit ovat väriltään tumman kirsikan punaisia. Ne ovat täyteläisiä ja tasapainoisia, ja niissä on punaisten ja luonnonvaraisten hedelmien aromeja ja hyvä rakenne. Kun viinit kypsyvät, niissä on myös tynnyrin aikaansaamia vivahteita. Muiden alueiden punaviineihin verrattuna Toro-punaviineille on tunnusomaista suurempi ryhdikkyys ja tanniinisuus. Niissä on myös hallitseva kypsien hedelmien tuoksu, ja ne ovat vähemmän hapokkaita.

Tässä osassa vahvistetut fyysiset ja kemialliset parametrit ovat joka tapauksessa EU:n säädöksissä vahvistettujen rajojen mukaisia.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 12,5 Vähimmäishappopitoisuus 3,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 20 Kokonaisrikkidioksidipitoisuus enintään (mg/litra) 150

5. Viininvalmistusmenetelmät

a. Olennaiset viininvalmistusmenetelmät

VIININVALMISTUSMENETELMÄT

Erityinen viininvalmistusmenetelmä

— Rypäleiden todennäköinen alkoholipitoisuus vähintään: 10,5 tilavuusprosenttia

— Enimmäistuotos: 72 litraa / 100 kilogrammaa rypäleitä.

VIININVALMISTUSMENETELMÄT

Asianomainen viininvalmistusmenetelmien rajoitus

Valkoviinit on valmistettava yksinomaan valkoisista rypälelajikkeista (Malvasía Castellana ja Verdejo).

Roseeviinit on valmistettava sallituista punaisista ja valkoisista rypälelajikkeista (päälajikkeet ja toissijaiset lajikkeet).

Punaviinit on valmistettava Tinta de Toro- ja Grenache-lajikkeista, siten että ne sisältävät vähintään 75 prosenttia Tinta de Toro ‐rypäleitä.

VIININVALMISTUSMENETELMÄT

Viljelykäytäntö

— Viiniköynnösten vähimmäistiheys: 500 viiniköynnöstä/hehtaari

— Viiniköynnösten koulintaan voidaan käyttää goblet- tai espalier-menetelmää.

— Sekaviljelmät, joissa kutakin lajiketta ei ole mahdollista korjata erikseen, eivät ole sallittuja.

b. Enimmäistuotokset

Punainen Grenache, Malvasía Castellana (Doña Blanca) ja Verdejo

9 000 kilogrammaa rypäleitä hehtaaria kohden

Punainen Grenache, Malvasía Castellana (Doña Blanca) ja Verdejo

64,80 hl/ha

Tinta de Toro

6 000 kilogrammaa rypäleitä hehtaaria kohden

Tinta de Toro

43,20 hl/ha

6. Rajattu maantieteellinen alue

Maantieteellinen alue sijaitsee Kastilian ja Léonin länsiosassa, kaakkoon Zamoran maakunnasta. Alueeseen sisältyy osa seuraavista luonnonalueista: Tierra del Vino, Valle del Guareña ja Tierra de Toro. Se rajoittuu Tierra del Panin ja Tierra de Camposin tasankoihin, jotka kattavat 62 000 hehtaarin alueen.

Alue kattaa seuraavat kunnat:

Zamoran maakunnassa:

Argujillo, La Bóveda de Toro, Morales de Toro, El Pego, Peleagonzalo, El Piñero, San Miguel de la Ribera, Sanzoles, Toro, Valdefinjas, Venialbo ja Villabuena del Puente.

Valladolidin maakunnassa:

San Román de Hornija, Villafranca del Duero, Villaester de Arriban ja Villaester de Abajon viininviljelyalueet sekä Pedrosa del Reyn kunta.

7. Pääasiallinen rypälelajike / pääasialliset rypälelajikkeet

VERDEJO

DOÑA BLANCA – MALVASÍA CASTELLANA

TEMPRANILLO – TINTA DE TORO

8. Yhteyden/yhteyksien kuvaus

Ilmasto-olosuhteet ovat talvisin erittäin kylmät, aurinko paistaa useita tunteja ja lämpötilat ovat äärimmäisiä, mikä vähentää viiniköynnösten tuottavuutta. Eri maalajit ovat hiekkapitoisia hiesuja (viininkasvattajat istuttavat kunkin lajikkeen maalajin mukaan), joiden pH-taso on neutraali ja joissa on vähän orgaanista ainesta, jota viininkasvattajat lisäävät maanparannusaineiden muodossa. Ilmasto-olosuhteet ja maaperä saavat aikaan viinien aromin, rakenteen ja korkean alkoholipitoisuuden. Lisäksi maaperän korkea rautapitoisuus yhdessä goblet-koulintamenetelmän käytön ja viinitilojen merkittävän iän kanssa vaikuttavat siihen, että nämä viinit sisältävät runsaasti pigmenttejä.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallinen lainsäädäntö

Lisäedellytyksen tyyppi:

Pakkaaminen rajatulla maantieteellisellä alueella

Edellytyksen kuvaus:

Viinien pullotus ja kypsyttäminen pullotuksen jälkeen ovat siinä määrin olennainen osa viininvalmistusprosessia, että tässä eritelmässä kuvatut aistinvaraiset, fyysiset ja kemialliset ominaisuudet voidaan taata vain, jos kaikki viinin käsittelyyn liittyvät toimet toteutetaan tuotantoalueella. SAN-nimityksen kattamien Toro-viinien pullotus on yksi kriittisistä tekijöistä, joiden avulla saavutetaan eritelmässä määritetyt ominaisuudet. Tästä syystä sekä laadun varmistamiseksi ja alkuperän ja valvonnan takaamiseksi pullotus on toteutettava tuotantoalueen pullottamoissa sijaitsevissa viinikellareissa.

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

Perinteistä mainintaa ”ALKUPERÄNIMITYS” (”DENOMINACIÓN DE ORIGEN”) voidaan käyttää merkinnöissä maininnan ”SUOJATTU ALKUPERÄNIMITYS” (”DENOMINACIÓN DE ORIGEN PROTEGIDA”) sijasta.

Viinien merkinnät voivat sisältää maininnat ”ROBLE” [TAMMI] ja ”FERMENTADO EN BARRICA” [KÄYTETTY TYNNYRISSÄ]. Perinteisiä mainintoja ”CRIANZA”, ”RESERVA” ja ”GRAN RESERVA” voidaan käyttää punaviineissä sillä edellytyksellä, että viinit täyttävät voimassa olevassa lainsäädännössä vahvistetut ehdot.

Linkki eritelmään

www.itacyl.es/documents/20143/342640/PPta+Mod+PCC+DO+TORO+Rev+2.docx/9d4323ba-0af4-a645-ea7e-0856f899275a

(1) EYVL L 9, 11.1.2019, s. 2.